King Abdullah Economic City

King Abdullah Economic City (KAEC, arabisk: مدينة الملك عبدالله اللإقتصادي) er et by- og havneprosjekt i Saudi-Arabia, bygd på initiativ av avdøde kong Abdullah bin Abdulaziz. Etter planen skulle byen, lansert som et megaprosjekt i 2005, huse dyphavn, to millioner mennesker, bli ett av verdens finanssentrum, en turistmagnet og redusere landets arbeidsløshet. Byen er Spesiell økonomisk sone, og åpnet høsten 2007 ved Rødehavet ti mil nord for havnebyen Jidda. Prosjektet, utført av selskapet Emaar Economic City, skulle dekke et 168 km² stort areal og hadde opprinnelig en kostnadsramme på 155 milliarder NOK, i 2016 anslått til 100 milliarder US$ og et av verdens mest ambisiøse byggeprosjekt. I senere år har det kommet i skyggen av Neom, et større prosjekt lenger nord lansert i 2017. 

King Abdullah Economic City ble lansert som verdens første Smart City, noe som innebærer at byen var planlagt ned til minste detalj for å integrere transport, miljø og sikkerhet på en så god måte som mulig. Byen ble delt inn i seks forskjellige bydeler eller soner.

 Finanssonen skulle inneholde 3,6 millioner m² kontorlandskap, hoteller og annet kommersielt utnyttbart areal over et 14 hektar stort område som skulle gjøre det til det største sentrum for verdens ledende banker, investeringsselskaper og forsikringsgrupper.
 Industrisonen, kalt Industrial Valley, skulle dekke et areal på 63 km² og bli arbeidsplass for rundt 1 million mennesker, fordelt på blant annet lettindustri, forskning og utvikling, finans og kontor, service og utdanning. I 2015 var åtte fabrikker i drift, konfeksjonsfabrikk for amerikanske Mars, flere farmaseutiske bedrifter og lokale Al-Zahid som produserte Volvo lastebiler. Ytterligere 24 fabrikker var under bygging.   
 Boligsonen skulle tilby 260000 leiligheter og 5600 villaer for en halv million mennesker langs rødehavskysten. Sonen vil også inneholde rekreasjonsområder og kommersielle områder (butikker o.l.). 
 Utdanningssonen skulle gi tilhold for topp moderne skoler, universiteter og andre forskningsinstitusjoner, og gi utdanningstilbud til alle alderstrinn og nivåer.

Pr 2015 var 15 % av prosjektet fullført. Med den prosjekterte jernbaneforbindelsen «Saudi landbro» til Riyadh, var havnen ventet å omrute handel som da gikk via Dubai. I 2016 meldte BBC om utfordringer knyttet til fallende oljepriser og usikre finansmarkeder i en by med 5000 innbyggere og én skole.

Byen er koblet på Haramain, høyhastighetsbanen mellom Mekka og Medina, som åpnet i 2018. 

En stadion er planlagt for fotball-VM 2034, King Abdullah Economic City Stadium, med plass til 45700 tilskuere.

 King Abdullah Port 
miniatyr|King Abdullah Port i 2017
King Abdullah Port (KAP, internasjonal kode SAKAC), etablert i 2010, åpnet i 2013 og innviet i 2019 etter utbygging, er Saudi-Arabias eneste privateide havn. Blant annet har Maersk etablert seg her. Den er komplementær med Jiddas egen havn (JIP), og har container-, roro- og bulk-terminaler. I 2016 gikk 1,4 millioner TEU gjennom havna, opp 7,8 % fra året før, og plasserte den blant verdens 100 største havner. 

Fram til 2019 ble havna utbygd med nye 28 Liebherr-kraner og container-terminalen utvidet. Etter utbygging og modernisering, ble havna i 2020 kåret til verdens nest mest effektive, foran Qingdao havn, bare forbigått av Yokohama havn. I 2022 var den verdens mest effektive. I 2020 gikk 2,9 millioner TEU gjennom havna, opp 3,25 % fra året før. Krisen i Rødehavet i forbindelse med Krigen i Gaza har ført til omlegging av trafikken til andre havner i regionen, i første rekke Dammam på østkysten, og i 2024 falt transporten med 83 %. Bulk-terminalen opereres av det saudiske stålforhandleren Amsteel, 

Havnen har landveis forbindelse via bilvei, i første rekke 80M fra Jidda til Riyadh. Jernbaneforbindelse mellom Jidda og Riyadh ble lansert i 2004, stanset i 2010, og er pr 2025 fremdeles på planleggingsstadiet. Saudi-Arabia har etter sin inntreden det kinesiske Belte og vei-initiativet 2018, vurdert havna og jernbanen som del av prosjektet. Det har vært forhandlinger med kinesiske investorer som et OPS, men pr 2025 ser landet også mot vestlige investorgrupper. 

 Referanser 

 Eksterne lenker 


Kategori:Byer i Saudi-Arabia
Kategori:Provinsen Mekka